Drapssiktet 18-åring i Os slipper isolasjon
Torsdag gjennomførte politiet nye avhør av 18-åringen som er siktet for voldtekt og drap på 98 år gamle Hilda Feste fra Os. De siste to ukene har 18-åringen sittet isolert i fengselet, uten kontakt med andre enn forsvareren, politiet og de ansatte i fengselet. Isolasjon innebærer en times lufting per dag. I avhøret torsdag kom det frem at politiet ikke ber om ytterligere isolasjon. Dermed oppheves isolasjonen fra og med fredag. Da får 18-åringen anledning til å omgås andre innsatte i fengselet og å delta på fellesaktiviteter - Har han det tungt i fengselet, så dette vil kunne lette situasjonen noe. Han ser frem til å kunne være utenfor cellen og delta i fellesaktiviteter som ballspill og filmfremvisning, sier mannens forsvarer, Rolf Knudsen, til VG Nett. - Vi håper også at øvrige restriksjoner, som brev-, besøks- og medieforbud, vil falle bort innen to uker, sier Knudsen.18-åringen har vært i kontakt med lege og sykepleier i fengselet for å få hjelp for sine søvnproblemer. Han har ikke snakket med psykolog, ifølge forsvareren. Politiadvokat Asbjørn Onarheim i Hordaland politidistrikt har varslet at han vil be retten om at det gjennomføres en fullstendig psykiatrisk undersøkelse av 18-åringen. Dette for å avklare hvilken straff han eventuelt vil få dersom han blir dømt. I torsdagens to timer lange avhør ble 18-åringen stilt nye spørsmål om drapskvelden. Men ifølge mannens forsvarer, husker 18-åringen fremdeles ingenting. - Det er fortsatt helt svart for ham i tiden rundt drapet. Han kan ikke fatte at han kan ha gjort dette, sier Knudsen. Av hensyn til etterforskningen vil ikke Knudsen gå nærmere inn på hva som var tema i avhøret. - Har dere en alternativ teori om hvem som kan ha drept Feste? - Vi holder alle muligheter åpne på nåværende stadium, sier Knudsen.I neste uke blir det nye avhør av 18-åringen. Han vil trolig også få besøk av moren og en mann han omtaler som reservepappa. På grunn av siktedes unge alder gjorde retten et unntak fra besøksforbudet for disse to. Det var et følelsesladet møte da 18-åringen møtte moren første gang etter pågripelsen. - Vi jobber for å få til et nytt besøk i neste uke, sier Knudsen til VG Nett. Moren skal ha gitt sønnen alibi ved å forklare at han kom hjem et kvarter før trygghetsalarmen til drapsofferet ble utløst. 18-åringens advokat mener tidspunkter som er kommet frem i avhør dermed svekker muligheten for at den drapssiktede 18-åringen er gjerningsmann. - Vi er opptatt av å få frem det fulle bevisbildet, både teknisk og taktisk. Vi ønsker også å få avklart tidslinjen rundt drapskvelden ytterligere, sier han.
Politiet opphever isolasjonen for den drapssiktede 18-åringen fra Os. Nå ser 18-åringen frem til ballspill med medfanger, sier forsvareren.